ทำใจน้ำมันแพงโต้งไม่แก้ปัญหา สมทบเข้ากองทุน
โต้งยันไม่มีแนวคิดเก็บภาษีน้ำมันดีเซลตอนนี้ ถ้าจะเก็บต้องรอให้กองทุนน้ำมันฯ เป็น “บวก” ก่อน
26 มิ.ย. 2555

โต้งยันไม่มีแนวคิดเก็บภาษีน้ำมันดีเซลตอนนี้ ถ้าจะเก็บต้องรอให้กองทุนน้ำมันฯ เป็น “บวก” ก่อน
นายกิตติรัตน์ ณ ระรอง รองนายกรัฐมนตรีและ รมว.คลัง เปิดเผยว่า กระทรวงการคลังไม่มีแนวคิดปรับเพิ่มอัตราภาษีสรรพสามิตน้ำมันดีเซลในขณะนี้ แม้ว่าราคาน้ำมันปรับตัวลดลงแล้ว เนื่องจากตนต้องการให้มีการเก็บเงินของกองทุนน้ำมันเชื้อเพลิงกระทั่งกองทุนมีฐานะเป็นบวกก่อน ซึ่งอาจต้องใช้เวลาหลายเดือน จากนั้นจึงจะพิจารณาเรื่องนี้อีกครั้ง 
“จะไปเก็บทำไมตอนนี้ เวลาที่เหมาะสมคงต้องให้กองทุนน้ำมันฯ เป็นบวกเสียก่อน เพราะหากราคาน้ำมันผันผวน กองทุนนี้จะช่วยรักษาเสถียรภาพราคาได้ ผมยังไม่มีแนวทางไปขอแย่งเงินกับกองทุนน้ำมันฯ เมื่อเขายังติดลบอยู่ก็ให้เขาทำงานไป” นายกิตติรัตน์ กล่าว 
อย่างไรก็ตาม หากกองทุนน้ำมันฯ มีฐานะเป็นบวกแล้ว กระทรวงการคลังมีหน้าที่ต้องพิจารณาว่าจะปรับเพิ่มภาษีน้ำมันดีเซลอย่างไร แต่การพิจารณานั้นก็ไม่ได้หมายความว่าจะต้องเก็บภาษีจนกระทั่งทำให้ราคาน้ำมันเพิ่มขึ้น พร้อมทั้งยืนยันว่าแม้รัฐบาลจะยืดเวลายกเว้นเก็บภาษีน้ำมันก็มั่นใจว่ารายได้ของรัฐบาลจะเข้าเป้า 1.98 ล้านล้านบาท 
นายกิตติรัตน์ กล่าวว่า ภายในเดือนนี้กระทรวงการคลังจะเสนอต่อคณะรัฐมนตรี (ครม.) ให้พิจารณา ยกเว้นการจัดเก็บภาษี สรรพสามิตน้ำมันดีเซลออกไปอีก 1 เดือน และเสนอต่ออายุมาตรการกันเดือนต่อเดือน เพราะถ้าต่อกันยาวอาจทำให้คนไม่สบายใจและเรื่องนี้ ครม.ก็คุ้นชินกันอยู่แล้ว และที่ผ่านมาก็ใช้เวลาพิจารณาอนุมัติกัน 3-4 วินาทีเท่านั้น